BEGRUNDELSE

1. BAGGRUND FOR FORSLAGET

Ved forordning (EF) nr. 866/2004 ("forordningen om den grønne linje") indførte Rådet i henhold til artikel 2 i protokol 10 til tiltrædelsesakten af 2003 en ordning med særlige regler for varer, tjenesteydelser og personer, som passerer linjen mellem de områder af Republikken Cypern, hvor regeringen for Republikken Cypern ikke udøver faktisk kontrol, og de områder, hvor regeringen for Republikken Cypern udøver faktisk kontrol.

Bilag I til forordningen om den grønne linje indeholder en liste over godkendte overgangssteder. Gennem årene har det stigende antal godkendte overgangssteder medført en stigning i antallet af passager.

Denne ændring har til formål at regulere transporten af varer, som udføres af de områder, hvor regeringen for Republikken Cypern udøver faktisk kontrol, og genindføres i dem ved de overgangssteder, der er anført i bilag I, efter at have passeret gennem de områder, hvor regeringen for Republikken Cypern ikke udøver faktisk kontrol. Ændringen har især til formål at gøre det muligt for landmænd fra det fjerntliggende område Kato Pyrgos at bringe deres varer til markedet i Nicosia på langt kortere tid end det tog, inden overgangsstedet Kato Pyrgos-Karavostasi blev åbnet.

2. JURIDISKE ASPEKTER AF FORSLAGET

Ved denne ændring indføres bestemmelser for varer, som udføres af de områder, hvor regeringen for Republikken Cypern udøver faktisk kontrol, og genindføres i dem efter at have passeret gennem de områder, hvor regeringen for Republikken Cypern ikke udøver faktisk kontrol.

Det er Republikken Cypern, der har ansvaret for kontrollen ved overgangsstederne. Ved denne ændring fastlægges den måde, hvorpå kontrollen skal udføres, hvilke dokumenter der skal fremlægges, og hvor lang tid der må gå fra det øjeblik, hvor varerne udføres af de områder, hvor regeringen for Republikken Cypern udøver faktisk kontrol, til det tidspunkt hvor de genindføres i dem.

Bestemmelserne i denne forordning sikrer en god beskyttelse af folke- og dyresundheden ved at forbyde transport af levende dyr og fastsætte krav til den tilladte transport af animalske produkter. De fastlægger også, hvilke foranstaltninger de kompetente myndigheder i Republikken Cypern bør træffe, når de på grundlag af de foreliggende relevante oplysninger og under hensyntagen til behovet for at sikre god beskyttelse af folke- og dyresundheden anser perioden i foregående afsnit for at være overskredet væsentligt.

2013/0147 (NLE)

Forslag til

RÅDETS FORORDNING

om ændring af Rådets forordning (EF) nr. 866/2004 om en ordning i henhold til artikel 2 i protokol nr. 10 til tiltrædelsesakten for så vidt angår varer, som udføres af områder, hvor regeringen for Republikken Cypern udøver faktisk kontrol, og genindføres i dem efter at have passeret gennem de områder, hvor regeringen for Republikken Cypern ikke udøver faktisk kontrol

RÅDET FOR DEN EUROPÆISKE UNION HAR —

under henvisning til protokol nr. 10 til akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union[1], særlig artikel 2,

under henvisning til forslag fra Europa-Kommissionen[2] og

ud fra følgende betragtninger:

(1) Rådets forordning (EF) nr. 866/2004[3] fastsætter særlige regler vedrørende varer, tjenesteydelser og personer, som passerer linjen mellem de områder, hvor regeringen for Republikken Cypern ikke udøver faktisk kontrol, og de områder, hvor regeringen for Republikken Cypern udøver faktisk kontrol.

(2) Bilag I til forordning (EF) nr. 866/2004 indeholder en liste over godkendte overgangssteder mellem de områder, hvor regeringen for Republikken Cypern ikke udøver faktisk kontrol, og de områder, hvor regeringen for Republikken Cypern udøver faktisk kontrol. Gennem årene har det stigende antal godkendte overgangssteder medført en stigning i antallet af passager.

(3) For at gøre livet lettere for borgere, som bor i fjerntliggende egne af Cypern, er det nødvendigt at regulere transporten af varer, som udføres af de områder, hvor regeringen for Republikken Cypern udøver faktisk kontrol, og som genindføres i dem ved de overgangssteder, der er anført i bilag I til forordning (EF) nr. 866/2004, efter at have passeret de områder, hvor regeringen for Republikken Cypern ikke udøver faktisk kontrol.

(4) For at sikre, at de varer, der transporteres, er EU-varer, at de varer, der genindføres i de områder, hvor regeringen for Republikken Cypern udøver faktisk kontrol, blev udført af disse områder, og at der opretholdes en høj grad af beskyttelse af folke- og dyresundheden, for så vidt som ansvaret for kontrollen ved overgangsstederne påhviler de kompetente myndigheder i Republikken Cypern, er det nødvendigt at fastlægge, hvordan denne kontrol skal foretages, hvilke dokumenter der skal fremlægges og hvor lang tid der må gå fra det tidspunkt, hvor varerne udføres af områderne, hvor regeringen for Republikken Cypern udøver faktisk kontrol, til det tidspunkt hvor de genindføres i disse områder.

(5) Der bør fastlægges strenge kriterier for transporten af varer, som er omfattet af denne forordning, for at sikre en god beskyttelse af folke- og dyresundheden. Derfor bør navnlig transporten af levende dyr og animalske produkter underkastes klare regler, bl.a. kravet om, at transporten gennem områderne inden for en rimelig margen bør begrænses til den tid, der er nødvendig for at tilbagelægge den pågældende afstand.

(6) Forordning (EF) nr. 866/2004 bør derfor ændres —

VEDTAGET DENNE FORORDNING:

Artikel 1

I forordning (EF) nr. 866/2004 foretages følgende ændringer:

(1) Følgende indsættes som artikel 5a i afsnit III:

"Artikel 5a

Behandling af varer, som udføres af de områder, hvor regeringen for Republikken Cypern udøver faktisk kontrol, og genindføres i dem efter at have passeret gennem de områder, hvor regeringen for Republikken Cypern ikke udøver faktisk kontrol.

(1) Uanset artikel 4, 4a og 6 kan EU-varer udføres af de områder, hvor regeringen for Republikken Cypern udøver faktisk kontrol, og genindføres efter at have passeret gennem de områder i Republikken, hvor regeringen for Republikken Cypern ikke udøver faktisk kontrol, forudsat at følgende krav er opfyldt:

(a) Den, der transporterer varerne, skal fremlægge tilstrækkelig dokumentation for de kompetente myndigheder i Republikken Cypern til at bevise, at der er tale om EU-varer ved det overgangssted, hvor varerne udføres af det område, hvor regeringen for Republikken Cypern udøver faktisk kontrol. Dokumentationen skal omfatte en faktura, et transportdokument eller et tilsvarende dokument. Hvis det ikke er muligt at fremlægge denne dokumentation, fordi varerne er fremstillet af den person, der transporterer dem, skal der fremlægges en erklæring om, at varerne er EU-varer, for de kompetente myndigheder i Republikken Cypern.

(b) Medmindre varerne er til personligt brug skal den dokumentation, der ledsager dem, mindst indeholde afsenderens eller klarererens (hvis denne ikke er afsender) fulde navn og adresse, kollienes antal, art, mærker og numre, varebeskrivelse, bruttomasse (kg) og i givet fald containernumre.

(c) Den, der transporterer varerne, skal angive det overgangssted, hvor vedkommende agter at genindføre dem i de områder, hvor regeringen for Republikken Cypern udøver faktisk kontrol, og underrette de kompetente myndigheder i Republikken Cypern herom ved det overgangssted, hvor varerne udføres af de områder, hvor regeringen for Republikken Cypern udøver faktisk kontrol.

(d) Hvis de kompetente myndigheder i Republikken Cypern skønner det nødvendigt, skal forsendelserne eller transportmidlerne forsegles ved det overgangssted, hvor varerne udføres af de områder, hvor regeringen for Republikken Cypern udøver faktisk kontrol.

(e) Hvis varerne genindføres i de områder, hvor regeringen for Republikken Cypern udøver faktisk kontrol, efter at have passeret gennem områder, hvor regeringen for Republikken Cypern ikke udøver faktisk kontrol, skal den, der transporterer varerne, fremlægge samme dokumentation for de kompetente myndigheder ved det overgangssted, hvor varerne genindføres i de områder, hvor regeringen for Republikken Cypern udøver faktisk kontrol, som den dokumentation der blev fremlagt ved det overgangssted, hvor varerne blev udført af de områder, hvor regeringen for Republikken Cypern udøver faktisk kontrol.

(f) Varerne udføres og genindføres i de områder, hvor regeringen for Republikken Cypern udøver faktisk kontrol, ved de overgangssteder, der er opført på listen i bilag I, inden for en rimelig frist, som fastsættes af de kompetente myndigheder i Republikken Cypern, idet der tages højde for den samlede acceptable transporttid under hensyntagen til den samlede transportafstand.

(g) De kompetente myndigheder i Republikken Cypern kontrollerer dokumentationen og om nødvendigt varerne og deres forsegling, de kontrollerer om de varer, der genindføres i de områder, hvor regeringen for Republikken Cypern udøver faktisk kontrol, svarer til den dokumentation, der blev fremlagt ved det overgangssted, hvor varerne blev udført af de områder, hvor regeringen for Republikken Cypern udøver faktisk kontrol, og om kravene i litra f) blev overholdt.

(h) Hvis kravene i litra a) til g) ikke er opfyldt, må varerne ikke genindføres i de områder, hvor regeringen for Republikken Cypern udøver faktisk kontrol, medmindre der er foretaget en risikoanalyse og truffet effektive, rimelige og målrettede foranstaltninger på grundlag af denne analyse. Sådanne varer beslaglægges af Republikken Cyperns toldmyndigheder.

(2) I henhold til artikel 4, stk. 9, er genindførelse af levende dyr, som er genstand for EU-forskrifter på dyresundhedsområdet, forbudt.

(3) Forsendelser af animalske produkter, som er genstand for EU-forskrifter på dyresundhedsområdet, kan udføres af de områder, hvor regeringen for Republikken Cypern udøver faktisk kontrol, og genindføres i dem efter at have passeret gennem de områder, hvor regeringen for Republikken Cypern ikke udøver faktisk kontrol.

De kompetente myndigheder i Republikken Cypern sikrer, at forsendelser af animalske produkter ikke genindføres i områder, hvor regeringen for Republikken Cypern udøver faktisk kontrol, hvis den samlede transporttid overskrider den acceptable samlede transporttid væsentligt under hensyntagen til den samlede transportafstand, medmindre den kompetente veterinære myndighed har foretaget en risikoanalyse af risiciene for dyre- og folkesundheden og har vedtaget effektive, rimelige og målrettede foranstaltninger på grundlag af denne analyse.

Republikken Cypern underretter regelmæssigt og efter behov Kommissionen om tilsidesættelser af bestemmelserne i dette stykke og om de foranstaltninger, der træffes for at afhjælpe dem.

(4) Varerne i stk. 1, 2 og 3 er ikke genstand for yderligere toldformaliteter.

De kompetente toldmyndigheder i Republikken Cypern kan dog foretage effektive risikoanalyser og sikkerhedsrelaterede toldkontroller i overensstemmelse med gældende lovgivning på grundlag af dokumentationen vedrørende de varer, der transporteres.

De overgangssteder, der er opført på listen i bilag I, skal være fuldt ud forsynet med udstyr og personale og skal på alle måder være i stand til at håndhæve bestemmelserne i stk. 1, 2 og 3."

2) Artikel 11, stk. 2, affattes således:

"2. Kommissionen undersøger især anvendelsen af artikel 4 og 5a i denne forordning og handelsmønstret mellem de områder, hvor regeringen for Republikken Cypern udøver faktisk kontrol, og de områder, hvor den ikke udøver faktisk kontrol, herunder mængden og værdien af handelen og de handlede varer. Til dette formål indsamler Republikken Cypern data og meddeler dem hver måned til Kommissionen."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

[1] EUT L 236 af 23.9.2003, s. 955.

[2] COM(2013) …

[3] EUT L 161 af 30.4.2004, s. 128.